Forsetakosningar í Bandaríkjunum 2000
Forsetakosningar í Bandaríkjunum fóru fram þann 7. nóvember árið 2000. Helstu frambjóðendurnir í kosningunum voru Al Gore, sitjandi varaforseti Bandaríkjanna úr Demókrataflokknum, og George W. Bush, sitjandi fylkisstjóri Texas úr Repúblikanaflokknum. Kosningarnar voru með þeim naumustu og umdeildustu í sögu Bandaríkjanna og þeim lauk með því að Bush var kjörinn forseti með naumum meirihluta í kjörmannaráðinu þrátt fyrir að Gore hefði hlotið um 300.000 fleiri atkvæði á landsvísu.

Á kosninganótt var enn ekki ljóst hvort Bush eða Gore hefði unnið kosningarnar þar sem ekki hafði verið skorið úr um sigurvegara í Flórída, en án þeirra 25 kjörmanna sem sigurvegara var úthlutað í fylkinu voru hvorki Bush né Gore með meirihluta í kjörmannaráðinu. Í fyrstu talningum á atkvæðum frá Flórída var Bush með aðeins 537 atkvæða forskot á Gore, eða aðeins 0,009 % mismun. Allt stefndi því í að endurtalning á atkvæðum færi fram í Flórída, en Bush kærði þá ákvörðun til Hæstaréttar Bandaríkjanna. Þann 12. desember 2000 kvað Hæstirétturinn upp úrskurð sinn í málinu Bush gegn Gore þar sem meirihlutaálit fimm dómara gegn fjórum kvað á um að endurtalningin skyldi stöðvuð. Þar með var hinn naumi sigur Bush í fylkinu staðfestur og sömuleiðis sigur hans í kosningunum öllum.  Bush hlaut 271 kjörmenn, aðeins einum fleiri en þarf til að tryggja sér meirihluta.

Kosningarnar 2000 voru fyrsta skipti frá árinu 1888 sem sigurvegari í bandarískum forsetakosningum vann þrátt fyrir að hafa hlotið færri atkvæði á landsvísu en andstæðingur sinn. Þetta átti næst eftir að gerast í forsetakosningunum 2016.

Prófkjör

Repúblikanaflokkurinn

Frambjóðendur 
 Sigurvegari: George W. Bush, fylkisstjóri Texas (1995–2000)
 Varaforsetaefni: Dick Cheney, varnarráðherra Bandaríkjanna (1989–1993)
 Alan Keyes; dró framboð til baka þann 25. júlí 2000
 John McCain, öldungadeildarþingmaður fyrir Arizona (1987–2018); dró framboð til baka þann 9. mars 2000
 Steve Forbes, kaupsýslumaður; dró framboð til baka þann 10. febrúar 2000
 Gary Bauer; dró framboð til baka þann 4. febrúar 2000
 Orrin Hatch; öldungadeildarþingmaður fyrir Utah (1977–2019); dró framboð til baka þann 26. janúar 2000
 Pat Buchanan; dró framboð til baka þann 25. október 1999
 Elizabeth Dole, vinnuráðherra Bandaríkjanna (1989–1990); dró framboð til baka þann 29. október 1999

Demókrataflokkurinn

Frambjóðendur 
 Sigurvegari: Al Gore, varaforseti Bandaríkjanna (1993–2001)
 Varaforsetaefni: Joe Lieberman, öldungadeildarþingmaður fyrir Connecticut (1989–2013)
 Bill Bradley, öldungadeildarþingmaður fyrir New Jersey (1979–1997); dró framboð til baka þann 9. mars 2000

Niðurstöður

Sjá einnig
 Kosningar í Bandaríkjunum 2000

Tilvísanir

2000
 
2000